LidanRubinov/Halacha-QA huggingface dataset:
שאלה: שולחן עגול זה רע?: יש לנו שולחן עגול בפינת אוכל. שמעתי שאסור שיהיה שולחן עגול בבית אלא רק שולחן מרובע עם ארבע רגלים וארבעה כיסאות. האם זה נכון? מה המשמעות של שולחן מרובע לגבי הבית?
תשובה: אין לדברים אלו כל שחר וחוששני שהחושש לכך עובר על איסור ניחוש.
שאלה: קידוש בשבת ע"י מחלל שבת: האם אני יוצאת ידי חובה בקידוש בשבת שעושה אבי שהוא אדם חילוני? שאלתי רב בעבר והוא אמר לי לחזור על מילות הקידוש יחד עם אבי. האם זוהי הדרך הנכונה? יש לציין שאבי מאוד יפגע אם אעשה את הקידוש בנפרד.
תשובה: לדעת פוסקים רבים את יכולה לצאת ידי קידוש שעושה אביך, כי אם הוא מכבד את השבת ועושה קידוש, הרי שהוא יכול להוציא אחרים ידי חובה. אמנם אם תמלמלי את הברכה יחד איתו תצאי ידי חובה לפי כל הדעות. אולם מנגד, כיוון שהוא אביך, והדבר עלול לפגוע בו, ותמצאי עוברת על מצוות כיבוד הורים, אין ראוי שתחששי לדעה המחמירה, אלא עדיף שתצאי ידי חובת הקידוש בשמיעתו.
שאלה: מזגן בשבת: האם מותר לי לשהות במקום בו הודלק מזגן ע"י יהודי חילוני בשבת או האם אני חייבת לעבור למקום אחר? מה הדין אם אין לי מקום אחר בבית שאוכל לעבור אליו?
תשובה: אסור להנות ממלאכה שנעשתה בשבת. ולכן אם אפשר תעברי לחדר אחר או לבית אחר. וכאשר קשה לעבור, מותר לך להישאר אבל תתכווני שלא להנות מהמזגן (וע' אור לציון ח"ב מב, ה). ואולי תלבשי עוד בגד כדי שלא להנות ממנו.
שאלה: לימודי חול בישיבה התיכונית: יש לי חבר שהתחיל להתחזק אולי בצורה קצת מוגזמת. הוא לא רוצה ללמוד את כל מקצועות החול (אנגלית,מתמטיקה וכד ). הוא אומר שזה לא חשוב והעיקר כל היום ללמוד תורה (אנחנו לומדים בישיבה תיכונית). יכול להיות שהוא צודק? שבאמת לא צריך ללמוד את כל הדברים האלו?
תשובה: אני לא ממליץ לוותר לגמרי על לימודי חול אך בהחלט יש מקום לצמצם אותם כפי שעושה "הישיבה לצעירים" לאלו שמעונינים בזה וכפי תכנית הלימודים בישיבת "בני צבי".
שאלה: הפעלה חוזרת של מדיח כלים ביו"ט: עפ"י הספר "שמירת שבת" אפשר להפעיל מדיח כלים ביו"ט באמצעות שעון שבת. האם לאחר הדחה אחת, כאשר המדיח מנותק מזרם החשמל, מותר להזיז את הכפתור במדיח הבורר בין מצבי הפעלה (שטיפה במים, הדחה מלאה או חוסר פעולה), כדי שכאשר שעון השבת ידלק שוב, תתבצע הדחה נוספת?
תשובה: כן, זוהי גרמא לצורך.
שאלה: אמא שלי לא מוכנה לעשר: אני חוזר בתשובה יחידי בבית ואימי לא מוכנה שאני אעשר פירות וירקות שהם ספק מעושרים. הדבר יכול לקלקל את מערכת היחסים מפאת חוסר ההבנה. האם יש דרך להמיר את המעשר לכסף או פיתרון אחר?
תשובה: אי אפשר להמיר בכסף, אך אתה יכול לעשר בלי שהיא תראה, ובמקרים שאי אפשר אתה יכול לעשר בצלחתך ולכווין שזה מופרש בתורת מעשר (ולהשאיר חלק מהסלט בצלחת ולא לאוכלו). שיטות נוספות מהרב יעקב אריאל.
שאלה: הכל נשאר במשפחה.: האם מותר לבני דודים להתחתן זה עם זו?
תשובה: מותר ואין עם זה שום בעיה הלכתית.
שאלה: מריבות בבית הכנסת: האם מותר להתפלל בבית כנסת שכל הזמן יש ריבים ושבמקום שיעורי תורה רבים על כל מיני דברים אחרים?
תשובה: מותר לך להתפלל בבית כנסת כזה, אך כדאי לך לעבור לבית כנסת אחר שבו ישנה אווירה יותר קדושה של תפילה ותוכל להתפלל שם יותר בריכוז.
שאלה: טילטול ועירוב תחומין בחג: האם בחג ניתן ללכת מעיר לעיר? האם אפשר לעשות עירוב תחומין? האם יש בעיה של הוצאה מרשות לרשות וטילטול בחג?
תשובה: יש לחלק בין שני איסורים שאסורים בשבת, האיסור הראשון הינו איסור טלטול חפצים מרשות לרשות, דבר זה אסור בשבת אך מותר בחג. האיסור השני הינו איסור יציאה מחוץ לתחום שבת ואיסור זה חל גם בחג  ולכן הרוצה לצאת בחג מהעיר (מחוץ לתחום) מרחק גדול צריך לעשות עירוב תחומין - להטמין אוכל במרחק קילומטר מהעיר בערב חג לכיוון שאליו אתה רוצה לצאת וזה מאפשר לך ללכת עוד קילומטר ממקום בו מוטמן עירוב החצרות.
שאלה: לתת קבלה על תרומה בשבת: בבית הכנסת אצלנו מחלקים למתפללים את הקבלות על הסכומים שהם התנדבו עליהם בעבר (כנראה כדי להזכיר להם איזה סכום הם צריכים לשלם ביום חול כשילכו לגבאי). האם זה מותר?
תשובה: אכן, אין זה ראוי להיעשות בשבת, אך הגבאים יכולים לשלוח תזכורת כזו במוצאי שבת או ביום חול אחר, שהרי בקושי התירו רבותינו להתנדב צדקה בשבת, אך אין ראוי להוסיף תזכורת שזוהי הכנה ברורה מקודש לחול.
שאלה: תלונה לעיריה על הפרות חוק: באלו תנאים, אם בכלל, מותר לפנות בתלונה לעירייה בגין נזקים סביבתיים הנגרמים על ידי אנשים המסרבים לחדול ממעשיהם ללא רשיון? יודגש כי ייתכן והתלונה תביא להליך פלילי נגדם.
תשובה: לכתחילה צריך לפנות לעברין ולבקש ממנו ואפילו באנונימיות שיחדל ממעשיו משום שהוא מזיק לשכניו ולסביבה, אם זה לא עוזר יש לך את הליגיטימציה המלאה לפנות לסמכויות החוק על כל הנלווה לכך.
שאלה: אשתי ומשפחתי: הנני נשוי יותר משנה לאשה נאמנה ומסורה, אך כבר לפני החתונה התחילו להתעורר בעיות בין אשתי לעתיד לבין אמי (אמא שלי אלמנה). אשתי טוענת כי אמי אינה מכבדת אותה כראוי ואילו אמי טוענת שאישתי קטנונית ושהיא אינה מכבדת אותה. בינתיים אישתי אינה רוצה להיפגש עם אמי בכלל. אשתי מתעקשת לעשות את השבתות והחגים אצל הוריה. אמי נעלבת מכיוון שלא רואה אותי בחגים ובשבתות. כל פעם שאני מעלה בפני אשתי את הרצון שלי שתבוא איתי לאמא שלי נוצרת מריבה. אני חושב שעם קצת ויתור משני הצדדים הכל יכול להשתנות אך שתיהן עקשניות. אני מרגיש קרוע בין אמי לבין אשתי ורוצה מאוד שגם אישתי תבוא איתי לבית אמי. אינני יודע מה לעשות, כיצד אני יכול לרצות את הצדדים וכיצד אוכל לשנות את המצב בין אמא שלי לבין אשתי?
תשובה: בראש וראשונה עליך לשמור על הבית בינך לבין אשתך ולא ללחוץ על אשתך לבוא לאמך אם היא אינה מרגישה טוב אצלה. אתה תבקר לבדך בימי החול אצל אימך. ותאמר לאימך שעד שאימך לא תמצא את הדרך איך לגרום שלאישתך יהיה נוח ונעים לבקר אצלה. אסור לך ללחוץ עליה לבוא. גם אם אימך תטען שהיא משתדלת להיות טובה והיא באמת טובה זה לא מספיק צריך שאישתך תרגיש זאת. יש להניח שבמשך הזמן יפוג המתח והיחסים ביניהם ישתפרו. המצב הזה מצוי בהרבה משפחות. חותנת צריכה לדעת לכבד את כלתה לאהוב אותה ואז היא גם היא נשכרת. ואם היא לא עושה כן היא סובלת ובמיוחד אם היא אלמנה. מגיע לאלמנה יחס מיוחד אבל עליה גם להשתדל להיות טובה אל כלתה.
שאלה: מניקה ביום כיפור: מה דין אישה מניקה לתינוק בן פחות מחודש לגבי צום יום כיפור?
תשובה: אישה - שבעה ימים לאחר הלידה כבר צריכה לצום אלא אם כן יש לה מצב מיוחד ובו הרופא אומר לה שאסור לה לצום.
שאלה: גניבה ממס הכנסה: אני יודע על אדם מסויים אשר מעלים הכנסות באופן תדיר בסכומים גדולים מאוד כ 10,000 ש"ח לחודש. השאלה האם מותר לי למסור דיווח עליו לשלטונות מס הכנסה?
תשובה: עדיף שתשכנע את אותו אדם שישלם מס, אפשר גם על ידי שתסביר לו שזה לא משתלם כי לבסוף יתפס. אתה יכול לעשות את זה במכתב.
שאלה: כיצד עלי לנהוג בקיום מצוות?: הורי גרושים, גדלתי עם אימי בבית מסורתי ואבי חילוני. בנעורי התחזקתי בעבודת ה וקיבלתי על עצמי אורח חיים דתי, אך משום שלא הודרכתי לקיום מצוות בביתי ולא אימצתי לי רב שלפי פסיקתו אני נוהגת, נוצר מצב שלמרות שאני משתדלת ללכת לפי מנהג הספרדים, ישנם מצוות שבהם יש פסיקות שונות של רבנים ספרדיים שונים, ובנוסף- קימות מצוות שאני רגילה לקיים אותם לפי מנהג האשכנזים(למשל נוסח התפילה),כיוון שזוהי ההדרכה שקיבלתי בבית הספר הדתי שבו למדתי ואופן עשיית המצוות השתרש אצלי בצורה זאת. שאלותי הן: א.האם עלי לשנות את דרכי וללכת לפי פסיקת הלכה מסוימת שתחייב אותי בכל תחומי החיים, והאם היא מחייבת גם לגבי נוסח תפילה(או שכשם שתלמידי ישיבה מעדות שונות יכולים להתפלל באותו הנוסח, כך גם אני יכולה להתפלל בנוסח שאני מרגישה שיותר מתאים לי)? ב. במידה שכן, איך אדע כיצד לבחור את הרב שיורה לי את דרכי ומה פסיקותיו לגבי כל ענין?
תשובה: יש מנהגי עדות העוברים מדור לדור ויש מנהגים משפחתיים שאם אדם לא נהג אתם בצעירותו אינו חייב בהם. קשה להיכנס לפרטי פרטים. באשר לתפילה, אם התרגלת לתפילה מסוימת וקשה לך לשנותה הישארי בתפילה שהתרגלת לה. העיקר בתפילה היא הכוונה. ולהבדלי העדות יש חשיבות בעיקר בנוסח תפילת העמידה. פיוטים ותוספות לתפילת העמידה אינם מעכבים. אם יש רב בסביבתך שאת יכולה לאמץ אותו עדיף שתראי בו את רבך הקבוע. אם לא, ניתן להיעזר במורה אם הוא ת"ח או רב רחוק יותר דרך הטלפון.
שאלה: מדרסי עור ביום הכיפורים: אני סובל מפלטפוס והולך עם מדרסים. מדרסים אלו עשויים מחומר קשיח שאינו עור אבל מצופים בעור, האם אפשר להכניסם ביום הכיפורים לתוך נעלי הבד. בלעדיהם כואבות לי מאוד הרגליים, ויש לי מזה עינוי רב.
תשובה: בשו"ת חלקת יעקב ח"ב פג, התיר למי שסובל מאוד כשהולך בלא מדרסים, שיניחם בתוך נעל בד או גומי, מפני שאינם חלק מהנעל, והרי זה כמי שעומד על כר מעור שמותר (רמ"א תריד, ב), ועוד שהוא מצטער מאוד, והוא דומה למי שהולך בטיט, שהתירו לו לנעול נעליים. ע"כ. אמנם נראה שאם עיקר הסבל שלך נובע מזמן העמידה, אזי מוטב שלא תכניס את המדרסים לתוך נעל הבד, כי יש לחוש שאולי הם נחשבים כחלק מהנעל. אלא רק תניחם במקום התפילה, ותעמוד עליהם, ואז ודאי יחשבו רק כמו כר מעור. נעלי ספורט ביום הכיפורים
שאלה: נעלי ספורט ביום הכיפורים: האם מותר לנעול ביום הכיפורים נעלי ספורט טובים שרגילים ללכת בהם כל השנה.
תשובה: ונחלקו הפוסקים בשאלה, האם מותר לנעול ביום הכיפורים נעליים שאינם עשויות מעור. לדעת רבים, רק נעליים מעור אסורות, אבל נעליים מחומרים אחרים, כגון גומי ופלסטיק מותרים, אפילו אם הן טובות כמו נעלי עור. ויש אומרים שהאיסור אינו חל על עור בלבד, אלא כל נעל נוחה שההולכים בה אינם מרגישים את קושי הדרך אסורה ביום הכיפורים. ובזמן ח רק נעלי עור היו נחשבות טובות, אבל מחומרים אחרים לא היו עושים נעליים טובות, וממילא לא חל עליהם איסור. אבל גם אז אילו היו עושים נעליים טובות מחומר אחר, אף הן היו אסורות. לפי זה בנעלי בית שמרגישים בהם את קושי הקרקע מותר ללכת ביום הכיפורים, וכן בנעלי בד בעלי סוליה דקה, אבל אסור ללכת בנעלי התעמלות או בסנדלי שורש. למעשה, ההוראה המקובלת שאין איסור ללכת בנעליים וסנדלים שאינם מעור, ואע"פ כן מי שיכול בלא קושי רב להסתפק בנעלי בית או נעלי בד שאינם מגינים באופן שלם על הרגל - טוב שיחמיר (מ"ב תריד, ה). מדרסי עור ביום הכיפורים
שאלה: אחים שהתחתנו באותה שנה: שמעתי כמה שאומרים שלא טוב ששני ילדים מתחתנים באותה השנה והדבר מביא לגירושין אצל אחד מהם. אצלי זה קרה. בתי ובני התחתנו באותה שנה בהפרש של ארבעה חודשים. בתי התגרשה לאחר שנה ומחצה. שמעתי על עוד מקרים דומים. האם יש בדברים מן האמת?
תשובה: אלה אמונות טפלות שלא ראיתי להם שחר בכתבי רבותינו. אדם שהגיע זמנו להתחתן צריך להתחתן (אפילו אם אחיו או אחותו התחתנו באותה שנה). אף על פי שזה קל להאשים משהו מיסטי בגירושין, בדרך כלל גירושין נובעים ממידות רעות, ובמקום להאשים כוח עליון עדיף להשקיע את הכוחות בשיפור המידות עבודה על מידות הכעס והגאווה וכדומה.
שאלה: הזכרת שם השם בסימני החג: האם מותר להזכיר את שם השם בכל ברכות הסימנים לחג (בעיקר באילו שאנחנו ממציאים בעצמינו, כגון סימן על קוקה-קולה "יהי רצון שנישמע את קול ה ", על סודה "יהי רצון שנבין את סוד ה " וכד )?
תשובה: אם הכוונה היא לשם תפילה מותר להזכיר את שם ה'.
שאלה: דפנות שלא מתחילות מהקרקע: שלוש מדופנות הסוכה שלי מתחילים מגובה שהוא מעל 24 ס"מ מעל פני הקרקע. כיצד ניתן להכשיר סוכה זו אם בכלל? האם קשר רצועת לבוד מסביב לסוכה בגובה של פחות מ-24 ס"מ יפתור את הבעיה? מהו הגדר של רצועת לבוד (עובי, חוזק, חומר)?
תשובה: המחיצה צריכה להיות סמוכה לקרקע פחות מ24 ס"מ ולכן במקרה כזה שבו המחיצה גבוהה מ24 ס"מ יש לקשור חוט חזק (כל חוט עמיד טוב למטרה זו), שיהיה בגובה של פחות מ24 ס"מ מהריצפה ומתחתית הדופן (ואם יש יותר מ48 ס"מ בין הריצפה לתחתית הדופן יש לקשור 2 חוטים וכן הלאה), מפינה אחת עד הפינה השניה של הסוכה, וזה מחשיב את הדופן כאילו היא מתחילה מהריצפה והסוכה כשרה.
שאלה: מה יעשה מי שהתאלמן?: הרב כתב לאחרונה בשיעור "הגאון האחרון מוילנה" שכשהציעו לרב גוסטמן להינשא בשנית לאחר שאישתו נפטרה הוא אמר "יש לי אשה אחת בעולם הזה, בעולם הבא ובתחיית המתים. בתחיית המתים תהיה לי רק אשתי ואני לא רוצה אף אשה אחרת". האם הרב סובר שאין לעודד נישואין שניים כאשר אחד מבני הזוג נפטר ח"ו?
תשובה: ככלל ההוראה היא כי מי שהתאלמן ועדיין אין לו בן ובת חובה עליו להינשא שוב וגם אם יש לו כבר בן ובת טוב שינשא בשנית כדברי הגמרא יבמות ס"א ב', וס"ב, ב'. אמנם כאשר האלמן כבר זקן, הדבר נתון לשיקול, שלפעמים טוב שינשא ולפעמים לא. הרב גוסטמן היה אז כבר כבן שבעים. כך פירסמנו כהמשך לדברי המאמר על הרב גוסטמן בשיעור "זוגיות לאחר המוות". לעניין סיפורים על גדולים, צריך לדעת שאנשים שונים זה מזה באופיים ובדרך עבודתם. היה הלל והיה שמאי, היה רבי זירא שהיה ירא גדול והיה ר' ירמיה חברו שהיה בדיח טובא. ולכן ישנם הנהגות שונות, וצריכים ללומדם ולהפיך מהם תועלת. יש שילכו ממש באורחותיהם ויש שיתרשמו מהם התרשמות כללית מרוממת. וזה הערך הרב שיש בסיפור דבריו של הרב גוסטמן זצ"ל.
שאלה: הוא לא יחזיר לי ספר: אני השאלתי ספר לשכן והוא לא החזיר אותו. ביקשתי כמה פעמים ותמיד היה לו תירוץ למה הוא לא מחזיר. עכשיו הוא רוצה להשאיל ספר שני ממני ואני מהסס אם להשאיל לו משום שאני מפחד שאותו גורל ימצא את הספר השני. האם מותר לי לסרב?
תשובה: אינך צריך להשאיל ספר לאדם שאינו מחזיר מה שמשאילים לו.
שאלה: חייבים להביא ילדים לעולם?: האם ישנו איסור למנוע הבאת ילדים לעולם? למה (במידה וכבר יש לנו ילדים)? אישתי רוצה להביא ילדים ואני מתנגד.
תשובה: כל זמן שאין לכם בן ובת, דחיית ההריון אסורה מפני שהיא מונעת קיום מצווה מהתורה. לאחר שיש בן ובת, יש מצווה מדברי חכמים להוליד עוד בנים ובנות, אבל אין בזה חיוב מהתורה שבכתב. אם כן אין בזה איסור אלא ביטול מצווה מדברי חכמים. ויש אומרים (ט"ז אה"ע א, ז  פרי יצחק מ"א), שאחר שיש לאדם שני בנים ושתי בנות, כבר אין מצווה מדברי חכמים אלא רק מידת חסידות להוליד עוד בנים ובנות. דעה זו יכולה לסייע לזוגות שמתלבטים אם יש בכוחם לגדל ולחנך ילדים נוספים, שאם הם אנשים רגילים, הרי שעליהם לקיים את המצווה מדברי חכמים, שיהיה להם שני בנים ושתי בנות, ומעבר לזה אם הם חושבים שאין להם כוח, אינם צריכים להוסיף ללדת עוד ילדים. לתשובת הרב זלמן ברוך מלמד.
שאלה: אישה הנשואה לחייל: לפני חצי שנה התחתנתי ולבעלי נשאר עוד הרבה זמן לשרת בצבא סדיר. בעלי משרת בקרבי וחוזר הביתה בערך פעם בשבועיים. הוא מסור כולו לצבא והוא אהוב על כולם ולכן כולם רוצים (כולל עצמו) בהתקדמותו ובהמשכו בצבא. הוריי אינם מעוניינים שאבוא לביתם כי הם מעדיפים את החופש שלהם ולכן בינתיים אני ישנה אצל הורי בעלי, אם כי אני מרגישה שלא בנוח להפריע להם יום-יום כשאני מגיעה לביתם. אני לא מסוגלת לישון לבד כי אני מאוד מפחדת וכשאני לבד אני בוכה וכועסת על כולם: על עצמי שנישאתי לחייל, על הוריי, על הצבא ואפילו שלא בצדק על בעלי ש"הכניס" אותי למצב הזה. המצב גורם לנו למריבות רבות! ידעתי שלבעלי נשאר זמן רב בצבא אך לא העליתי בדעתי שהסבל יהיה גדול כל כך! אני כל הזמן לבד ומחפשת כל יום מחדש מי יהיה מוכן לקבל אותי לישון אצלו. החודשים האחרונים היו החודשים הגרועים בחיי וכל היום אני רק בוכה ומתענה מהבדידות ומגעגועים (לעיתים באיזשהו מקום אני מקנאה בחברותיי שזכו להקים בית "אמיתי" ואני לא). אני יודעת שזה מצב זמני ושהרבה במצבי אבל אני לא מסוגלת יותר. חשוב לי לדעת מה חשוב יותר, הנישואים שלנו או הצבא? האם עליו לוותר על קרבי אף שזה יגרום לו סבל עצום ואני ארגיש רע שהוא מוותר בגללי על חלומו או שעליי לקבל את שרותו ולהמשיך לסבול? אני יודעת שהתפקיד של בעלי חשוב והשליחות עצומה ואסור לי לוותר אבל אין לי לאן ללכת!
תשובה: שאלתך קשה מאוד, ולא ניתן לענות עליה בלא להכירכם. ככלל אם הצער הגדול שלך נובע אך ורק משירותו ביחידה קרבית, ואין דרך אחרת לשמח אותך, אז עדיף שיעזוב את השירות הקרבי. אבל אם יש סיבות נוספות או שיש דרכים אחרות להיטיב את מצבך ולשמחך, אז טוב שימשיך לשרת ביחידה קרבית. לפיכך טוב שתתייעצי עם רב רבנית או אדם חכם שמכיר את שניכם.
שאלה: לימוד תורה בקול או בלב?: האם כאשר אדם לומד תורה הוא חיב להוציא מהפה את מה שכתוב או שהוא יכול להרהר בליבו ולעבור אל הכתוב בעיניים. האם זה יחשב לו כלימוד תורה?
תשובה: לימוד תורה הוא גם בהרהור "והגית בו ימם ולילה, מלשון "הגיון לבי" (עיין ביאור הגר"א או"ח מ"ו). אך יש מעלה בלימוד בקול שאדם מלמד בכך את עצמו (עיין רמב"ם הל' ת"ת פ"א).
שאלה: טלית על הראש לרווק אשכנזי: האם בחור רווק אשכנזי שמתעטף בטלית כל השנה אך לא מכסה את ראשו - רשאי בזמנים מיוחדים בהם חשקה נפשו לכסות את ראשו, כגון בימים הנוראים, לעשות כן? האין בזה משום יוהרא? האם אין בכך פגם בטעם שבגינו מתחילים לכסות את הראש רק לאחר החתונה?
תשובה: אין איסור בעטיפת הראש. זהו רק סימן הכר בין רווק לנשוי. ולכן אם הדבר נחוץ לו לכוונה מותר לו לעטוף את ראשו באופן חד-פעמי.
שאלה: שימוש במברשת שיניים בשבת: בהמשך לתשובת הרב לאסור ציחצוח שיניים בשבת מחשש שיוציא דם. מה לגבי סחיטת המברשת? הרי עושה שימוש במים שנסחטים. ומדוע אין בעיה של דש?
תשובה: נוהגים להימנע משימוש במברשת שיניים בשבת בין היתר מהסיבות שהזכרת.
שאלה: להיפטר מהעול של אחריות לבתי: האם אני צריך לברך ברוך שפטרני מעולה של זאת בבת מצווה כמו אצל בנים?
תשובה: לא, על בת לא מברכים את ברכת "ברוך שפטרני" משום שעול החינוך אצל הבת יותר קטן שהרי אינה מחויבת בלימוד תורה ומצוות עשה שהזמן גרמן.
שאלה: מכונה לממכר פחיות: קניתי פחית במכונה לממכר פחיות. שילמתי כרגיל עבור פחית אחת אך יצאו שתיים. האם מותר לקחת את הפחית הנוספת? האם אני צריך ליצור קשר עם מפעיל המכונה להחזיר לו את הכסף, גם אם לא לקחתי את הפחית?
תשובה: מפעילי המכונה לוקחים בחשבון שלפעמים ישנה מכונה שמתקלקלת ומפילה יותר פחיות מהמבוקש, ובמקרה כזה הם מתייאשים מראש ולכן מותר לקחת את הפחית הנוספת ולשתותה  אדם שרוצה להדר ישאיר פתק על המכונה או יצלצל אל בעל המכונה וידווח לו על התקלה כדי שיתקן אותה.
שאלה: שפתיים בוערות בשבת: האם מותר למרוח שפתיים "בוערות" ולא סדוקות בשפתון מיוחד לכך בשבת? האם זה משנה אם השפתון נוזלי או מוצק?
תשובה: ישנן שתי בעיות עם זה, הראשונה צביעת השפתיים, והבעיה השניה היא שח אסרו טיפול רפואי בשבת ולכן הכי טוב לאכול סלט שיש בו שמן וללחלח את השפתיים, ובמוצ"ש לטפל בשפתיים כמו שצריך.
שאלה: גרטל בימים הנוראים: האם בחור רשאי לחגור גרטל בימים הנוראים, למרות שלא נוהג כך במשך כל השנה?
תשובה: בעשי"ת נוהגים לקבל חומרות שאין נוהגים בהן כל השנה, אלא שחומרות צריכות שיקול דעת - אלו חומרות עדיפות על פני אחרות. מדוע בחרת דווקא בגרטל? למה לא תפילה בכוונה יתרה או תוספת תהילים? מדוע לא יותר לימוד תורה? או זהירות יתר בלשון הרע? אם הגרטל הוא חיקוי בעלמא, עדיף שתעשה דברים מקוריים יותר.
שאלה: המלווה שלי חייב לי כסף: אדם קנה ממני דירה, זמן פרעון התשלומים עבר מזמן וענייני הכספים במכירה עדיין לא מוצו. ייתכן שיהיו לנו חילוקי דעות בנוגע לכמה נקודות. הוא נתן לי הלוואה שהגיע מועד פרעונה. האם אני יכול לעכב אצלי הכסף עד שנמצה את עניין התשלומים על הדירה?
תשובה: כן. אם אתה סבור שחייבים לך כסף אתה רשאי לעכב את פרעון החוב עד לברור הענין. כדאי לפנות לרב שישמש כבורר או לבי"ד לדיני ממונות לפתרון הבעיה.
שאלה: ה  נמצא רק בשמיים?: אני המום מתשובתו של הרב שיש לומר לילד שהקב"ה נמצא בשמיים. הרי תשובתו היא היא דעתם והשקפתם של עובדי האלילים האומרים: שרק ".על השמים כבודו" ועזב ה את הארץ להנהיגם על-ידי הכוכבים והמזלות. זה לא הקניית "מושגים קבליים", אלא יסוד כל אמונתינו באחדות ה ש"אין עוד מלבדו".
תשובה: אני הסברתי איך ללמד ילד קטן. והרי התורה כמה פעמים כותבת כך ונוקטת בלשון זו כדי לסבר את האוזן עד שאדם יגדל ואפשר יהיה להסביר לו יותר בהרחבה. ובנתיים הוא יבין שרבונו של עולם מנהל את עולמו מהשמים.
שאלה: מזונות כמעשר כספים: האם ת מזונות נחשב כמעשר כספים?
תשובה: לילדים מתחת לגיל 6 לא. זוהי חובה גמורה. גם מעל גיל 6לפי תקנת הרבנות שהעלתה את חובת מזונות עד לגיל 15 ייתכן שהדבר חובה ולא צדקה. מעל גיל 15 יש מקום לראות זאת כצדקה, אך אם בית הדין הטיל זאת כחוב הרי זו חובה ולא צדקה. היה אולי מקום להגיע להבנה בעניין זה עם בית הדין סמוך למתן פסק הדין.
שאלה: לימוד תנ  ך: אני לומד עם בני בן ה-6 תנ"ך. הילד נהנה מאוד מן הלימוד, הוא יוזם את החברותות ואנו מפיקים מלימוד זה תועלת רבה בתחומים רוחניים משפחתיים ומוסרים רבים. כיצד מתמודדים עם פרקים בהן מתעוררות שאלות שאינן מתאימות לגילו (דוגמת דוד ובת שבע)? כמו כן רציתי לשאול האם להשען גם על מדרשים או ללמוד את הפשט בלבד כדי לא לבלבל את הילד?
תשובה: ילד בגיל צעיר רואה את הדברים בתמימות טבעית ואם לא מחטטים בנושא הוא באופן טבעי מבין כמו שהמבוגרים מבינים בעזרת המדרשים. על כן יש ללמוד בלי להתעכב כאשר הנושאים עדינים. אך אם הילד שואל יש לפרש לו ברוח של ח.
שאלה: לקרוא לילד על שם הרוג מלכות: אני אחות שכולה. האם מותר לי לקרוא לילדי בשם אחי שנרצח בידי מחבלים בצבא הגנה לישראל בעת הסתעורות אמיצה? שמעתי שיש אומרים שזה לא טוב. הוא נהרג בגיל 24.
תשובה: זו זכות גדולה להקרא על שם מי שמסר נפשו על קידוש ד'. אותם החוששים סבורים שהשמות קושרים את הגורלות עם מי שנקראים על שמו ולכן גם נוהגים לקרוא לבנים על שם גדולים. וכדי למעט מחששות ודאגות יש שמוסיפים שם נוסף. על כל פנים אני מברך אותך שכל החלטה תיהיה לטובה ולברכה.
שאלה: התרת נדרים לאישה: כיצד אישה מפרה נדרים בערב הימים הנוראים? האם בעלה מפר לה? האם צריכה למנותו לשליח? האם צריכה לומר את הנוסח בפני בעלה? בפני שלשה?
תשובה: אישה שרוצה לעשות התרת נדרים בערב ראש השנה יכולה למנות את בעלה שיתיר את נדריה בתור שליח שלה בשעה שהוא עושה בעצמו התרת נדרים, לחילופין אישה יכולה ללכת בפני שלושה גברים ולעשות התרת נדרים בעצמה. בכל מקרה אין האישה צריכה לומר את הנוסח של התרת הנדרים בפני בעלה.
שאלה: שינויי שם תכופים מדי: ברוסיה הורי קראו לי "דימיטרי" והכיני שלי היה "דימה". כשעלינו לארץ שינו לי את השם ל"עימנואל" (ובקיצור "אמיק"). כיוון שהרגשתי לא נוח עם הקיצור התחלתי לכנות את עצמי "אמיל". עכשיו יש לי 5 שמות: ידידים מהעבר קוראים לי "דימיטרי" או "דימה", ידידים מהארץ מכנים אותי "עימנואל" או "אמיק" ומעטים קוראים לי "אמיל". מה עלי לעשות?
תשובה: אם קוראים לך לתורה תשתמש בשם העברי המלא: עמנואל. זה יהיה שמך הרשמי בתעודת זהות מסמכים רשמיים וכדו'. שם הקיצור יכול להיות אמיל או אמיק.
שאלה: מחילה ללא קורבן: כיצד ניתן להסביר שהחטאים נמחלים בלי הקרבת קורבן? איפה התורה מאפשרת זאת? על סמך מה אני יכול להיות בטוח שחטאי נסלחו ונשכחו?
תשובה: הגמ' אומרת שזו הבטחה של הקב"ה לאברהם אבינו ששאל את הקב"ה, שהוא בטוח שהקב"ה ישעה לקרבנות עם ישראל ויכפר, אבל מה יהיה כשלא יהיה בית-מקדש, איך יתכפרו עונותיהם של ישראל? והקב"ה ענה לו ששיח שפתותיהם של ישראל יכפר. הרב רואי מרגלית.
שאלה: פער של השכלה בין בני זוג: התחלתי לצאת עם בחור לפני כחודש וההורים שלי לא ממש מרוצים מהענין (בלשון המעטה). אמנם הם לא אומרים זאת בפירוש אך מבחינתם עדיף שנסיים את הקשר כמה שיותר מהר. הסיבה לכך היא שהבחור ללא תעודת בגרות והוא גם לא לומד ולא מתכנן ללמוד בעתיד. אני לומדת עכשיו לתואר ראשון ומתכוונת בעז"ה גם להמשיך הלאה לתארים מתקדמים. ההורים שלי טוענים שבשלב כלשהו יווצר בינינו פער שיוביל לתסכול לשני הצדדים, ומלבד זאת הסיכוי שלו למצוא עבודה אינו גדול וזה עלול להוות בעיה מבחינה כלכלית. מצד אחד, הבחור ואני מסתדרים טוב מאוד והייתי מאוד רוצה להמשיך בקשר, ומצד שני יכול להיות שההורים שלי צודקים, ואם כן, אז חבל שנגלה זאת מאוחר מדי. האם "פער" שכזה הוא באמת סיבה להפסיק קשר, ואם לא, אז מה לעשות כשההורים באמת מתנגדים לקשר?
תשובה: לא ציינת מה הבחור עושה. אם הוא לא יוצלח ולא עושה דבר, יש ממש בדברי ההורים. אבל אם הוא עובד וחרוץ, בחור נבון וחכם וטוב אלא שאין לו ראש בנתיים ללימודים אבל יש סבירות שהוא יתקדם אזי יש מקום לבחון את המשך הקשר.
שאלה: ילד שנולד לגרושה: אני ובעלי התגרשנו ברבנות בשבוע שעבר. נודע לי עכשיו שאני בהריון. האם ניתן לבטל את הגירושין בנימוק שלא ידענו שאני בהריון? האם הילד יקרא ממזר אם אחליט להביא אותו לעולם כגרושה?
תשובה: הילד לא ממזר. לא נראה לי שהגט יבוטל, אך כדאי לפנות לביה"ד. אפשר להינשא מחדש.
שאלה: נעילת ספר תורה לשבת הבאה: בבית הכנסת אצלנו ישנו ספר תורה שמועבר בסוף תפילת מנחה של שבת לארון נעול היטב. קצת קשה לומר שזה לצורך השבת לשמירה על ספר התורה, כי אם זו הסיבה, למה משאירים את ספר התורה ללא שמירה בין תפילת ערבית של שבת לתפילת שחרית של שבת? האם דבר זה מותר?
תשובה: אם הארון הנעול נמצא באותו מבנה שבו קראו בספר התורה אין זה בעיה ואין כאן הכנה לשבת הבאה. ההנחה היא צורך הספר וכיון שהיו צריכים להניח אותו במקום כלשהו אין חובה להניח אותו דווקא בארון שממנו לקחו אותו וניתן להניחו גם בארון מאובטח יותר. במידה ולוקחים אותו לשם כך למקום אחר וכד' ייתכן שזו באמת תהיה בעיה, אבל בנידון דידן נראה לי שהדבר מותר.
שאלה: הכנה מקודש לחול: ביקשתי ממישהו מבית הכנסת שלי רשימת טלפונים של האנשים בבית הכנסת, אז הוא אמר שאין בעיה והוא יתן לי את זה בשבת הבאה. ואכן הוא נתן לי לי את הרשימה בשבת. האם עברתי על איסור הכנה מקודש לחול או איסור אחר?
תשובה: אם הדבר הוא צורך מצוה יש מקום להקל.
שאלה: צבא או משפחה?: ביקרתי בישראל במשך שלוש שנים ועכשיו חזרתי לארה"ב ללימודים אקדמאיים. כשאסיים (בסוף שנה זו) אני רוצה לחזור לארץ ולשרת במסגרת ישיבת הסדר. הבעיה היא שאני מאוד אוהב את הורי והם נורא פוחדים מכך שאלך לצבא. אני לא יודע מה לעשות ואשמח אם תייעץ לי.
תשובה: רבותינו מדריכים אותנו שכאשר הורים מתנגדים שילדיהם יקיימו מצווה גדולה, אין להקשיב להורים, ואכן מצוות התגייסות לצה"ל הינה מצווה גדולה וחשובה, לכן למרות שהוריך ידאגו לך, כמו רוב ההורים שדואגים לילדיהם שמתגייסים לצבא, אין זו סיבה לוותר על מצווה חשובה זו, ועצתי לך היא שתחזור לארץ ותתגייס במסגרת ישיבת הסדר ושמור על קשר עם הוריך ותרגיע אותם שלא ידאגו לך.
שאלה: שם שני זה חשוב?: האם יש חשיבות בהענקת שם שני לרך הנולד? לכולנו במשפחה יש שמות שניים על שם מישהו. האם לשם שני יש חשיבות בתורה או שמא זה רק דבר סמלי?
תשובה: אין חשיבות להעניק שם שני לילד, אם אין סיבה מיוחדת בכך (בתקופת המקרא והתלמוד וגם בתחילת ימי הביניים לא מצאנו שאדם נקרא בשני שמות ודאי שלא ביחד, וגם לאחר מכן הדבר לא היה נפוץ עד לדורות האחרונים), ולהיפך אם אין צורך (כגון: שרוצה לקרוא על שם מישהו), לחלק מהפוסקים עדיף שלא יתן שם שני, אם אח"כ לא יקרא לבנו בשני השמות (למרות שיש רבים שחולקים על כך). הרב רואי מרגלית.
שאלה: איך לשבת בסוכה כראוי?: האם צריך לברך "לישב בסוכה" מיד לאחר ברכת המוציא ואין זה נחשב להפסק או שצריך לברך לאחר שאוכלים? האם המקדש ביום טוב מוציא את השומעים ידי חובתם זו או שכל אחד צריך לברך לעצמו?
תשובה: יש בזה שני מנהגים, ולשניהם מקום בהלכה. השאלה היא מה עדיף: לדעת השולחן ערוך (תרמג, ג) עדיף לברך קודם "לישב בסוכה" וכן כתב בבן איש חי שנה א' האזינו ה'. אמנם רבים נהגו לברך קודם "המוציא" (שו"ע שם ומ"ב ו). בקידוש לכל הדעות מברכים "לישב בסוכה" אחר ברכת היין והקידוש (שו"ע תרמג, א). ובברכת המקדש יוצאים כל השומעים.
שאלה: זוגיות עם פחדן: אני יוצאת עם בחור מעל גיל 30, כבר שלוש פגישות. הבחור אמר לי שהוא מאוד מפחד ממחוייבות ולקחת החלטות ולכן זה מה שגרם לו לא להתחתן עד עכשיו. לי זה מאוד הפריע. האם זה מראה על אישיותו של הבחור ועל חיי הנישואין שיהיו לי איתו בכלל? לבחור יש עסק משלו והוא מצליח.
תשובה: אם הקושי של הבחור לקבל החלטה הוא בעיקר בתחום הנישואים אם כן יש להניח שכאשר תמצא האשה המתאימה הוא יחליט ואולי זו את. אם הוא מצליח בעבודתו ומתפרנס יפה זה אומר שיש לו יכולת לקבל החלטות. על כן יש להמשיך להפגש ולבחון את ההתאמה ביניכם ואם את תחשבי שזה מתאים תעזרי לו להחליט. אבל אם הוא יהסס בלי סוף אין טעם להמשיך.